同宿聯句
作者：韓愈
朝代：唐

paragraphs: 自從別君來，遠出遭巧譖。
斑斑落春淚，浩浩浮秋浸。
毛奇覩象犀，羽怪見鵩鴆。
朝行多危棧，夜臥饒驚枕。
生榮今分踰，死棄昔情任。
鵷行參綺陌，雞唱聞清禁。
山晴指高標，槐密騖長蔭。
直辭一以薦，巧舌千皆𦧈。
匡鼎惟說詩，桓譚不讀讖。
逸韻何嘈嗷，高名俟沽賃。
紛葩歡屢填，曠朗憂早滲。
爲君開酒腸，顛倒舞相飲。
曦光霽曙物，景曜鑠宵祲。
儒門雖大啓，奸首不敢闖。
義泉雖至近，盜索不敢沁。
清琴試一揮，白鶴叫相喑。
欲知心同樂，雙繭抽作絍。